Bejaarde helder oordag oorvalArgieffoto ŉ Bejaarde vrou is vroeër die week in haar blyplek by ŉ ouetehuis in Delmas in Mpumalanga oorval toe sy die deur oopgemaak het vir twee mense wat beweer het hulle skenk klere vir minderbevoorregtes. Volgens kol. Donald Mdhluli, polisiewoordvoerder, het die voorval Woensdagoggend plaasgevind en is daar intussen ŉ grootskaalse soektog na die twee verdagtes van stapel gestuur. “Die 94-jarige vrou het ŉ klop aan haar deur gehoor en gesien daar is twee mense, ŉ man en ŉ vrou, met bokse in hulle hande by die deur. Hulle het gesê hulle skenk klere vir minderbevoorregtes.” Die vrou het die deur oopgemaak en selfs vir die man en vrou koffie gemaak. “Die man het skielik ŉ mes uitgeruk en die bejaarde vrou gedreig en aangerand. Sy het van haar tande verloor tydens die aanval.” Die man het haar toe glo gegryp en vasgehou terwyl sy makker die woonstel geplunder het. Die bejaarde vrou is met gordels en serpe aan ŉ stoel vasgemaak en in die woonstel toegesluit voor die verdagtes met persoonlike items op die vlug geslaan het. Die vrou is gered nadat ŉ opsigter haar hulpkrete gehoor het. Die polisie is na die toneel ontbied en ondersoek ŉ saak van huisroof. “Die polisie veroordeel hierdie afskuwelike voorval ten sterkste en het beloof om alles moontlik te doen om te verseker dat die oortreders in hegtenis geneem word en aan die pen ry.” Enigiemand met inligting oor die voorval word versoek om kapt. John Mothupi by 082 492 6862 of Stop Misdaad by 08600 10111 te bel.